KWM ลุยผลิตเครื่องสำอาง CBD ไตรมาส 3/65 จ่อเซ็นรายใหญ่ซื้อสารสกัด “ใบกระท่อม”
KWM เตรียมขายผลิตภัณฑ์เครื่องสำอางผสม CBD ไตรมาส 3/65 เดินหน้าขอใบอนุญาตตั้งโรงสกัด CBD และเดินเครื่องสกัดสารจากใบกระท่อม แย้มผู้ประกอบการรายใหญ่จ่อเจรจาซื้อสารสกัดจากใบกระท่อมหลายราย คาดเซ็นสัญญารับจ้างผลิตล็อตใหญ่เร็วๆ นี้
KWM เตรียมขายผลิตภัณฑ์เครื่องสำอางผสม CBD ไตรมาส 3/65 เดินหน้าขอใบอนุญาตตั้งโรงสกัด CBD และเดินเครื่องสกัดสารจากใบกระท่อม แย้มผู้ประกอบการรายใหญ่จ่อเจรจาซื้อสารสกัดจากใบกระท่อมหลายราย คาดเซ็นสัญญารับจ้างผลิตล็อตใหญ่เร็วๆ นี้
6 มิ.ย. 2565

นายอุกฤษณ์ วนโกสุม รองกรรมการผู้จัดการ บริษัท เค.ดับบลิว.เม็ททัล เวิร์ค จำกัด (มหาชน) หรือ KWM เปิดเผยว่า ล่าสุด บริษัท แล็บแอคทีฟ จำกัด ซึ่งเป็นบริษัทร่วมทุน (JV) โดยKWM ถือหุ้นในสัดส่วน 51% เพื่อดำเนินธุรกิจการสกัด แปรรูปวัตถุดิบที่ได้จากพืชผลทางการเกษตร และจำหน่ายผลิตภัณฑ์สำหรับใช้ในอุตสาหกรรมเครื่องสำอางและสกินแคร์ ในรูปแบบ OEM นั้น ขณะนี้ได้มีการพัฒนาสูตรผลิตภัณฑ์กลุ่มเครื่องสำอางร่วมกับทางลูกค้าเป็นที่เรียบร้อยแล้ว
โดยล่าสุดบริษัทฯ ได้รับเลขที่จดแจ้งผลิตภัณฑ์เครื่องสำอาง ที่มีส่วนผสมสารสกัดจากกัญชงในส่วนของ CBD (Cannabidiol) จากสำนักงานคณะกรรมการอาหารและยา (อย.) เป็นที่เรียบแล้ว ส่งผลให้บริษัทฯมีแผนในการเตรียมจำหน่ายผลิตภัณฑ์เครื่องสำอางที่มีส่วนผสมของ CBD ที่ได้รับเลขจดแจ้งจากทางอย. ภายในช่วงไตรมาส 3/2565 นี้
พร้อมกันนี้ บริษัทฯเตรียมเดินหน้าขอใบอนุญาติเพื่อตั้งโรงสกัดสาร CBD จากพืชกัญชง และ กัญชา โดยเบื้องต้นคาดว่าจะเห็นความชัดเจนภายในระยะเวลา 2-3 เดือน ทั้งนี้ปัจจุบัน อย. อยู่ระหว่างการปรับปรุงแก้ไขกฎระเบียบต่างๆให้มีความเหมาะสมมากยิ่งขึ้น อาทิ เวลาของใบอนุญาติที่ยาวขึ้น และอาจจะอนุญาติให้สามารถสกัดสมุนไพรไทยชนิดอื่นๆร่วมได้ด้วย ก่อนที่จะพัฒนาผลิตภัณฑ์ใหม่ออกมาจำหน่ายเพิ่มเติม เพื่อการพัฒนาอัตลักษณ์ ให้มีความชัดเจน ทั้งด้านแพคเกจจิ้ง รวมถึง กลิ่น และเนื้อสัมผัส
“บริษัทฯจะเริ่มจากการจำหน่ายสินค้าที่มีขนาดเล็ก ในรูปแบบซองก่อน เพื่อกระตุ้นการดึงดูดในการตัดสินใจซื้อได้ง่าย และเป็นการตอบโจทย์กลุ่มลูกค้าให้คนเข้าถึงผลิตภัณฑ์ผลิตภัณฑ์เครื่องสำอางและสกินแคร์ ที่มีส่วนผสมของสาร CBD ก่อน เพื่อที่จะให้คนเห็นถึงคุณภาพของสินค้า ก่อนที่จะขยายในระยะถัดไปที่มาพร้อมโรงสกัด สินค้าตัวใหม่ ที่มีอัตลักษณ์ที่ดีขึ้น ทั้งเรื่องของกลิ่น เนื้อสัมผัส ที่จะพัฒนาสูตรให้ดียิ่งขึ้น” นายอุกฤษณ์ กล่าว
อย่างไรก็ตาม ภายหลังจากที่รัฐบาลได้ปลดล็อกใบกระท่อมออกจากบัญชียาเสพติด บริษัทฯได้เดินหน้าก่อสร้างและติดตั้งเครื่องสกัดสารจากใบกระท่อม พร้อมทั้งมองหาเกษตรกรผู้ปลูกประท่อมที่ได้มาตรฐานและมีคุณภาพสูงเข้ามาเป็นพันธมิตร (Contract farming) รวม 1 ล้านต้น ซึ่งปัจจุบันมีผู้ประกอบการรายใหญ่ ให้ความสนใจและเข้ามาเจรจาเพื่อที่จะทำสัญญาซื้อสารสกัดจากใบกระท่อมหลายราย ที่คาดว่าจะเซ็นสัญญาได้เร็วๆนี้ ก่อนที่จะเริ่มจำหน่ายสารสกัดจากใบกระท่อมได้ภายใน 3 เดือน ที่ 5,000 -10,000 ลิตรต่อเดือน